KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI

2015 m. Europos kultūros sostinių (Monso ir Pilzeno) renginių ex post vertinimas

1.Įžanga

Ši ataskaita teikiama pagal 2006 m. spalio 24 d. Europos Parlamento ir Tarybos sprendimo Nr. 1622/2006/EB, nustatančio Bendrijos veiksmą dėl Europos kultūros sostinės renginių 2007–2019 m. , 12 straipsnį, kuriuo reikalaujama, kad kiekvienais metais Komisija užtikrintų išorinį ir nepriklausomą praėjusių metų Europos kultūros sostinės renginių rezultatų vertinimą, o to vertinimo ataskaita būtų pateikta kitoms ES institucijoms.

Ataskaitoje išdėstomi per 2015 m. Europos kultūros sostinių renginių išorinį vertinimą nustatyti faktai ir veiksmai, kurių Komisija imsis atsižvelgdama į juos. Vertinimo metodika ir nustatyti faktai pateikiami tarnybų darbiniame dokumente dėl 2015 m. Europos kultūros sostinių renginių vertinimo, parengtame remiantis išorės vertintojo galutine ataskaita.

2.Veiksmų pagrindas

2.1.Su Europos kultūros sostinės (EKS) renginiais susiję ES veiksmai

Pirmoji Europos kultūros miesto programa tarpvyriausybiniu lygmeniu pradėta įgyvendinti 1985 m. Sprendimu Nr. 1419/1999/EB buvo nustatyti Bendrijos veiksmai, susiję su EKS renginiais 2005–2019 m. Nustatyta chronologinė tvarka, pagal kurią teisė rengti EKS renginius kasmet suteikiama vis kitoms valstybėms narėms. Sprendimas Nr. 1419/1999/EB pakeistas Sprendimu Nr. 1622/2006/EB, pagal kurį ir toliau taikomas valstybių narių chronologinės tvarkos principas, tačiau patikslinti veiksmų tikslai ir nustatyta nauja atrankos ir stebėsenos tvarka.

Pagal Sprendimą Nr. 1622/2006/EB EKS apskritai siekiama pabrėžti Europos kultūrų turtingumą bei įvairovę ir jų bendrus bruožus ir taip skatinti didesnį Europos piliečių tarpusavio pažinimą, taip pat didinti kultūros indėlį į ilgalaikį miestų vystymąsi. EKS siekia skatinti Europos kultūrinės veiklos vykdytojų, menininkų ir miestų bendradarbiavimą, mieste ir jo apylinkėse gyvenančių piliečių dalyvavimą, taip pat didinti užsienio šalių piliečių susidomėjimą ir būti darnia bei neatskiriama miesto ilgalaikio kultūrinio ir socialinio vystymosi dalimi.

Sprendimas Nr. 1622/2006/EB, panaikintas 2014 m. balandžio 16 d. Europos Parlamento ir Tarybos sprendimu Nr. 445/2014/ES, kuriuo nustatomi Sąjungos veiksmai, susiję su Europos kultūros sostinėmis 2020–2033 m., tebėra taikomas miestams, kuriems Europos kultūros sostinės vardas jau yra arba bus suteiktas 2013–2019 m.

2.2.2015 m. Europos kultūros sostinių atranka ir stebėsena

Pagal Sprendimą Nr. 1622/2006/EB teisė 2015 m. rengti EKS renginius buvo suteikta Belgijai ir Čekijai.

Tuo pat metu vykusiais konkursais rūpinosi atitinkamos šių dviejų valstybių narių institucijos. Atranka vykdyta dviem etapais: pirminės atrankos (sudaromas trumpasis tinkamiausių miestų kandidatų sąrašas) ir galutinės atrankos (iš minėtojo sąrašo išrenkamas vienas kandidatas). Atrankos grupė, kurią sudarė trylika narių, iš kurių šešis paskyrė atitinkama valstybė narė, o kitus septynis – Europos Sąjungos institucijos, išnagrinėjo miestų kandidatų paraiškas, remdamasi minėtame sprendime nustatytais tikslais ir kriterijais.

Belgijoje buvo tik vienas miestas kandidatas. Čekijoje paraiškas pateikė trys miestai, o iš jų į trumpąjį sąrašą įtraukti du . 2010 m. grupė rekomendavo EKS vardą suteikti Monsui Belgijoje ir Pilzenui Čekijoje.

Europos Sąjungos Ministrų Taryba Monsą ir Pilzeną 2015 m. Europos kultūros sostinėmis oficialiai paskelbė atitinkamai 2010 m. lapkričio mėn. ir 2011 m. gegužės mėn.

Po paskelbimo abiem miestams buvo taikomos stebėsenos priemonės: Sąjungos institucijų paskirtų septynių nepriklausomų ekspertų grupė stebėjo pažangą miestams rengiantis tapti EKS ir teikė gaires, taip pat tikrino, ar laikomasi programos ir įsipareigojimų, dėl kurių šie miestai buvo atrinkti. 2012 m. rudenį ir 2014 m. pavasarį Monso ir Pilzeno atstovai dalyvavo dviejuose oficialiuose Komisijos organizuotuose stebėsenos susitikimuose. Stebėsenos proceso pabaigoje grupė Komisijai pateikė teigiamą rekomendaciją Monsui ir Pilzenui skirti 1,5 mln. EUR Melinos Mercouri apdovanojimą.

2.3.2015 m. Europos kultūros sostinių renginių temos ir akcentai

Bendroji 2015 m. Monso renginių tema buvo technologijų ir kultūros sąveika (where technology meets culture), o siekis – kad miestas taptų sėkminga kultūros, turizmo ir naujų technologijų sąjunga grindžiamo ekonomikos pertvarkymo simboliu Europoje. Jo kultūrinė programa buvo suskirstyta į keturis sezonus: „Plieskimas“ (Dazzle) (suteikti šviesos ir šilumos žiemos mėnesiais); „Virsmas“ (Metamorphosis) (pabrėžti pavasario atėjimą ir Monse vykstančius pokyčius vystant naują infrastruktūrą ir išnaudojant naujų technologijų teikiamas galimybes); „Kelionė“ (Escale) (paskatinti apsilankyti arba apsistoti Monse atostogų laikotarpiu); „Atgimimas“ (Renaissance) (išryškinti Monso atsigavimą po pagrindinių pramonės sektorių nuosmukio, atkreipiant dėmesį ir į istorinius miesto aukso amžiaus veikėjus, ir į būsimus pokyčius).

2015 m. Pilzeno šūkis buvo „Atsiverk!“ (Open up!) Taip išreikštas miesto siekis per EKS metus tapti atviresniam Europai ir kitoms išorės įtakoms. 2015 m. Pilzene kultūriniai renginiai organizuoti keturiomis pagrindinėmis temomis: „Menai ir technologijos“ (Arts and Technologies) (įvertinti ir stiprinti Pilzeno pramonės sektoriaus, amatų, įgūdžių ir verslo ryšį); „Santykiai ir emocijos“ (Relationships and Emotions) (atverti miesto viešąsias erdves ir paskatinti visuomenės narius diskutuoti apie savo asmeninę ir nacionalinę tapatybę); „Perėjimas ir mažumos“ (Transit and Minorities) (pabrėžti miesto ir jo gyventojų įvairovę); „Istorijos ir šaltiniai“ (Stories and Sources) (skatinti turizmą remiantis kai kuriomis įžymiomis Pilzeno asmenybėmis ir dalytis prisiminimais apie praeities įvykius bei patirtis).